DIREKTIVA KOMISIJE 2000/19/ES

z dne 13. aprila 2000

o prilagoditvi Direktive Sveta 86/298/EGS o zadaj nameščenih varnostnih konstrukcijah pri prevrnitvi za ozkokolotečne kmetijske in gozdarske traktorje na kolesih tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 74/150/EGS z dne 4. marca 1974 o približevanju zakonodaje držav članic o homologaciji kmetijskih ali gozdarskih traktorjev na kolesih[1], kakor je bila nazadnje spremenjena z Direktivo 2000/2/ES[2], in zlasti člena 11 direktive,

ob upoštevanju Direktive Sveta 86/298/EGS z dne 26. maja 1986 o zadaj nameščenih varnostnih konstrukcijah pri prevrnitvi za ozkokolotečne kmetijske in gozdarske traktorje na kolesih[3], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 12 direktive,

ob upoštevanju naslednjega:

(1) Zato, da bi zboljšali varnost, je treba razjasniti preskusne metode za zadaj nameščene varnostne konstrukcije pri prevrnitvi za ozkokolotečne kmetijske in gozdarske traktorje na kolesih ob upoštevanju širokega obsega opreme.

(2) Preskusne metode za te konstrukcije morajo biti usklajene z metodami, določenimi v Kodeksu 7 Organizacije za gospodarsko sodelovanje in razvoj (OECD) za uradne preskuse varnostnih konstrukcij kmetijskih traktorjev.

(3) Zato je treba Direktivo 86/298/EGS ustrezno spremeniti.

(4) Ukrepi iz te direktive so v skladu z mnenjem Odbora za prilagajanje tehničnemu napredku, ustanovljenim s členom 12 Direktive 74/150/EGS -

SPREJELA NASLEDNJO DIREKTIVO:

Člen 1

Priloge od I do VI k Direktivi 86/298/EGS se spremenijo v skladu s Prilogo k tej direktivi.

Člen 2

1. Države članice od 1. julija 2001 ne smejo:

- zavrniti podelitve ES-homologacije, izdaje dokumenta, določenega v tretji alinei člena 10(1) Direktive 74/150/EGS, ali nacionalne homologacije za tip traktorja, ali

- prepovedati začetka uporabe traktorjev,

če ti traktorji izpolnjujejo zahteve Direktive 86/298/EGS, kakor je bila spremenjena s to direktivo.

2. Države članice od 1. januarja 2002:

- ne smejo več izdajati dokumenta, določenega v tretji alinei člena 10(1) Direktive 74/150/EGS, za tip traktorja, ki ne izpolnjuje zahtev Direktive 86/298/EGS, kakor je bila spremenjena s to direktivo,

- lahko zavrnejo nacionalno homologacijo za tip traktorja, ki ne izpolnjuje zahtev Direktive 86/298/EGS, kakor je bila spremenjena s to direktivo.

Člen 3

1. Države članice sprejmejo zakone in druge predpise, potrebne za uskladitev s to direktivo, najkasneje do 30. junija 2001. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 13. aprila 2000

Za Komisijo

Član Komisije

Erkki LIIKANEN

PRILOGA

Priloge od I do VI k Direktivi 86/298/EGS se spremenijo:

1. V Prilogi I se točka 1 nadomesti z naslednjim:

"1. Uporabljajo se zahteve točke 1 Kodeksa 7 OECD (Sklep C(87) 53 končni z dne 24. novembra 1987, kakor je bil nazadnje spremenjen dne 3. marca 1999) razen točke 1.1."

2. Prilogo II se nadomesti s:

"PRILOGA II

TEHNIČNE ZAHTEVE

Tehnične zahteve za ES-homologacijo sestavnega dela za zadaj nameščene varnostne konstrukcije pri prevrnitvi za ozkokolotečne kmetijske ali gozdarske traktorje na kolesih so tiste, ki so določene v točki 3 Kodeksa 7 OECD (Sklep C(87) 53 končno z dne 24. novembra 1987, kakor je bila nazadnje spremenjen dne 3. marca 1999). Te tehnične zahteve ne veljajo za poglavja točke 3, ki se nanašajo na poročilo o preizkusu, manjše spremembe in oznake."

3. Priloge III, IV in V se črtajo.

4. V Prilogi VI se prva alinea nadomesti s:

"- pravokotnik, ki obdaja malo črko e, kateri sledi številčna oznaka države članice, ki je podelila ES-homologacijo sestavnega dela:

1 za Nemčijo, 2 za Francijo, 3 za Italijo, 4 za Nizozemsko, 5 za Švedsko, 6 za Belgijo, 9 za Španijo, 11 za Združeno kraljestvo, 12 za Avstrijo, 13 za Luksemburg, 17 za Finsko, 18 za Dansko, 21 za Portugalsko, 23 za Grčijo, 24 za Irsko,".

______________

[1] UL L 84, 28.3.1974, str. 10.

[2] UL L 21, 26.1.2000, str. 23.

[3] UL L 186, 8.7.1986, str. 26.